<classify> MKUU wa Mkoa wa Dar es Salaam, Paul Makonda amemuagiza Kamanda wa Polisi Kanda Maalumu ya Dar es Salaam, Lazaro Mambosasa, kumpangia kazi nyingine Mkuu wa Kituo cha Polisi Buguruni, Engfred Kasikana, kutokana na kuwa na tuhuma za kuwa na uhusiano mbaya na wananchi.Akizungumza kwenye mkutano na wakazi wa Buguruni kwa Mnyamani, Makonda alisema kuwa kazi ya jeshi la polisi ni kuhakikisha wananchi wanaishi kwa amani na utulivu kwenye maeneo yao.Nitaongea na wakubwa zake ama wamhamishe kituo au apangiwe kazi nyingine kwa maana kazi ya ukuu wa Kituo haiwezi, alisema. Alisema kuwa polisi wanapaswa kuwa karibu na wananchi ili waweze kupewa ushirikiano hasa pale panapotokea matukio ya uvunjifu wa amani waweze kupewa taarifa.Makonda alifanya ziara ya utatuzi wa kero na migogoro ya wakazi wa Buguruni, ikiwemo mgogoro wa wananchi waliovunjiwa nyumba baada ya kujenga ndani ya eneo la reli.Alisema kutokana na uhusiano mbaya wa mkuu huyo wa kituo na wananchi, wengi wa wananchi wamekosa imani ya kuwafichua wahalifu. Hatua hiyo imekuja baada ya baadhi ya wakazi wa eneo hilo kulalamika mbele ya mkuu huyo wa mkoa kuhusu kusumbuliwa na Polisi mara kadhaa wakituhumiwa kuhusika na dawa za kulevya, hususani bangi.Mkuu wa mkoa alisema hayo akizungumzia malalamiko kutoka kwa Mkazi wa buguruni Husna Ally kumtuhumu Mkuu huyo wa Kituo kushirikiana na wauzaji bangi na dawa za kulevya.Kwa upande wake Husna, alisema kuwa yeye na familia yake hawaishi kwa amani na amekuwa akisumbuliwa na maaskari kila kukicha kwa madai kuwa anauza madawa ya kulevya jambo ambalo si sahihi.Alisema Mkuu huyo aliyemtaja kwa jina la Kasikana amekuwa akishirikiana na wauzaji wa dawa za kulevya na kisha kuwasingizia watu wengine wenye vipato vya chini.Mkuu wa Mkoa mimi mwanangu anakamatwa kila siku eti kwa madai kwamba anauza dawa za kulevya jambo ambalo si la kweli, ukweli ni kwamba Kasikana anafahamu fika mtu anayeuza dawa hizo ambaye ni jirani yangu anashindwa kumkamata, alisema.Aidha Makonda aliwataka wananchi kuunga mkono juhudi zinazofanywa na serikali. Katika hatua nyingine, Makonda amewataka madereva wanaopaki magari yao Buguruni Chama kuendelea kufanya hivyo hadi pale ujenzi wa barabara za mwendo kasi utakapoanza.Pia aliwataka wakazi walizungushiwa uzio baada ya bomoabomoa kupisha ujenzi wa reli kuvumilia hadi pale ujenzi utakapokamilika kwa kuwa maeneo waliopo ni mali ya Shirika la ReliTRC.Katika mkutano huo Makonda alipokea kero mbalimbali kutoka kwa wakazi wa eneo hilo ambapo baadhi ya kero alizitolea majibu pato hapo. Miongoni mwa kero zilizotolewa na wakazi wa Buguruni ni pamoja na tozo kubwa ya uchafu, polisi jamii, ukamataji wa watu, watu kubambikiziwa kesi, migogoro ya mirathi na watu kudhulumiwa. Aidha aliwataka wananchi wanapaswa kuunga juhudi za serikali za ujenzi wa reli ya kisasa standard gauge ambayo inaenda kulifikisha taifa katika uchumi wa kati na kuitangaza Tanzania katika ramani ya dunia.  <topic>: kitaifa 